贈陳孝子庸
作者：梅堯臣
朝代：宋

paragraphs: 康州水邊龍母墳，草樹蒙蒙起風雨。
五色五蛇時往來，野鼠不穴墳上土。
嗟哉異類猶厚親，豈彼人兮忘恃怙。
果生陳子孝且仁，終日劬劬在民伍。
天清天順感其和，嘉禾駢枝立如股。
遐鄉歎慕爲爾鄰，太守欣言出吾部。
中州士人傳以夸，照頑爍孽良有補。
唯時火德君道明，粵南祝融孝所生。
若然寧獨一陳生，築堠表廬從此數。